অবশেষে ‘অধরা মাধুরী’ গোল পেলেন উইলিস প্লাজা। তাঁর জোড়া গোলেই  ইস্টবেঙ্গল জয় পেল চার্চিল ব্রাদার্সের বিরুদ্ধে। শনিবাসরীয় সন্ধেয় বাজিমাত লাল-হলুদের! 
প্লাজাকে নিয়ে সমর্থকরা স্বস্তিতে থাকলেও ত্রিনিদাদ-টোব্যাগোর স্ট্রাইকার উইলিস প্লাজা কি আদৌ স্বস্তিতে? শনিসন্ধেয় জোড়া গোল করে তিনি কি বুক ঠুকে বলতে পারবেন, ইস্টবেঙ্গলে তাঁর জায়গা পাকা হয়ে গেল আজ থেকে? 
তাঁর দেশোয়ালি ভাই অ্যান্টনি উলফ অবশ্য প্লাজা সম্পর্কে আশাবাদী ইস্টবেঙ্গলে থেকে যাবেন ন’ নম্বর জার্সিধারী। উলফের নামও ভেসে বেড়াচ্ছে ইস্টবেঙ্গলে। চার্চিল ম্যাচের জোড়া গোল যদি প্লাজার ভাগ্য ফেরাতে পারে তা হলে তো ভালই! সেক্ষেত্রে এ যাত্রায় বেঁচে যাবেন ত্রিনিদাদ-টোব্যাগোর স্ট্রাইকার। 

এই বিষয়ে অন্যান্য খবর

কার পরামর্শে বদলে গেলেন প্লাজা, ডার্বির দিন সকালে ফাঁস হল সেই রহস্য
নবজন্ম প্লাজার, খালিদের চিন্তাও কমালেন তিনি


কিন্তু বাঁচবেন কি? সেই দেওয়াললিখন তো স্পষ্ট নয়। প্লাজাকে ইস্টবেঙ্গলে এনেছেন নাইজেরিয়ান ফুটবলার স্টিফেন আবারোয়ি। তিনি আবার এই দেশে দু’বার জাতীয় লিগ চ্যাম্পিয়ন হয়েছেন। সেই স্টিফেন ইদানীং প্লাজা সম্পর্কে কোনও মন্তব্য-টন্তব্য করতে চান না। প্লাজায় মোহভঙ্গ হয়েছে নাইজেরিয়ান ফুটবলারের। চার্চিলের বিরুদ্ধে প্লাজা গোল করেছেন শুনে তাচ্ছিল্যের সুরে বলে উঠলেন, ‘‘প্লাজা চার্চিল ব্রাদার্সের মতো দলের বিরুদ্ধেই গোল করতে পারবে।’’ 
আইলিগের পয়েন্ট তালিকায় সবার শেষে চার্চিল ব্রাদার্স। স্টিফেনের কথার মানে ধরতে সমস্যা হয় না। আম সমর্থকদের মতোই স্টিফেনের গলাতেও প্লাজা সম্পর্কে কটাক্ষ। গোড়ার দিকে সোশ্যাল সাইটে প্লাজা নিয়ে ভাল ভাল সব মন্তব্য করতেন স্টিফেন। এখন ত্রিনিদাদ-টোব্যাগোর স্ট্রাইকারকে নিয়ে কিছু বলতেই তাঁর যত ক্লান্তি। ইস্টবেঙ্গলের ন’ নম্বর জার্সিধারী সম্পর্কে এদিন স্টিফেন বললেন, ‘‘গোল নষ্ট করার বদভ্যাস পেয়ে বসেছে প্লাজাকে।’’ অবশ্য শেষমেশ প্লাজার জোড়া গোলেই ইস্টবেঙ্গল পুরো তিন পয়েন্ট ঘরে তুলল। যা শুনে স্টিফেনের সংক্ষিপ্ত প্রতিক্রিয়া, ‘‘প্লাজার পক্ষেই ভাল হল।’’ 
আজকের জয়ের পরে স্টিফেনের এমন বিষোদগারের সঙ্গে একমত হবেন না সমর্থকরা। কিন্তু আবারও ব্যর্থ হলে এই কথাগুলোই ফিরে ফিরে আসবে। সেটাকে থামাতে গেলে যে প্লাজাকে ধারাবাহিক ভাবে ভাল খেলে যেতে হবে, তা নিয়ে কোনও সন্দেহ নেই। প্লাজা কি এভাবে ভেবে দেখবেন?
আপাতত উত্তরটা সময়ের গর্ভে।